Duitsland wil Amerikaanse vegvliegtuie koopF-35A Lightning II Joint Strike Fighter van die Amerikaanse Lugmag (Foto: Amerikaanse Lugmagfoto deur Master Sgt. Donald R. Allen via Wikimedia Commons) Duitsland is van voornemens om tot 35 F-35-vegvliegtuie van ŉ Amerikaanse vervaardiger en 15 Eurofighter-vegvliegtuie aan te koop, het ŉ bron in die parlement Maandag gesê. Dit is deel ŉ plan om sy gewapende magte te vernuwe in reaksie op Rusland se inval in Oekraïne. Die F-35-vegvliegtuie, wat deur Lockheed Martin vervaardig word, sal Duitsland se dekades oue Tornado-vloot vervang, aldus mediaberigte wat deur die bron bevestig is. Tornado’s is die enigste Luftwaffe-vliegtuie in Duitsland wat Amerikaanse kernbomme kan vervoer, ŉ sleuteldeel van Navo se afskrikmiddel. Lockheed se F-35-vliegtuie word beskou as die mees moderne vegvliegtuie in die wêreld. Hul unieke vorm en verfwerk maak dit moeilik om op radar op te spoor. Die bykomende Eurofighter-vliegtuie wat Duitsland wil aankoop, word vervaardig deur ŉ konsortium wat Airbus insluit. Dit sal na bewering vir ander bedrywighede aangewend word, insluitend elektroniese oorlogvoering om die vyand se lugverdedigingstelsels te smoor. Die Duitse kanselier Olaf Scholz het verlede maand in ŉ toespraak onderneem om ŉ bykomende €100 miljard in die land se onderbefondsde gewapende magte te belê. Die besteding is ŉ groot ommekeer vir Europa se top-ekonomie en keer sy beleid, om ŉ lae militêre profiel te handhaaf, weens skuldgevoelens oor die Tweede Wêreldoorlog, op sy kop. Ná jare se veroordeling dat die land nie ŉ voldoende finansiële las dra in Navo se militêre alliansie nie, het Scholz ook onderneem om “meer as 2%” van Duitsland se bruto binnelandse produk jaarliks aan verdediging te spandeer. Dit is meer as Navo se eie 2%-teiken. Die skuif is genoodsaak deur oorlog op die Europese vasteland ná Rusland op 24 Februarie Oekraïne binnegeval het. ŉ Voorlopige begroting vir 2022 wat Maandag vrygestel is, bevestig Duitsland se beplande besteding. Indien die begroting in die parlement goedgekeur word, sal Berlyn meer as €50 miljard vanjaar aan verdediging spandeer. Die aankope van die F-35’s laat egter vrae ontstaan oor die toekoms van ŉ gemeenskaplike Europese vegvliegtuig wat met Spanje en Frankryk ontwikkel is. Die Future Combat Air System (FCAS) sal na verwagting teen 2040 die Frans-vervaardigde Rafale-vegvliegtuie en Duitse en Spaanse Eurofighter-vliegtuie vervang. Dis nie duidelik hoeveel Duitsland vir die vegvliegtuie moet opdok nie. Finland het in Desember 64 F-35A-vegvliegtuie bestel in ŉ kontrak van €8,4 miljard.